Mohamed Ben Omar

Mohamed Ben Omar (født 1. januar 1965 i Tesker i Niger, død 3. mai 2020 i Niamey) var en nigersk politiker.

Liv og virke

Historiker og lærer
Mohamed Ben Omar tilhørte den arabiske minoritet i Niger. Han var historiker og arbeidet som lærer. Fra 2000 til 2004 underviste han i geografisk historie (histoire géographique) ved Lycée Franco-Arabe LFA i hovedstaden Niamey.

Han engasjerte seg i fagforbundet Union des Scolaires Nigériens (USN) og som funksjonær i lærernes Syndicat des Enseignants du Niger (SNEN), som tidlig i 1990-årene var pådriver for landets demokratisering

Politiker, minister
Han ble med i det nystiftede Parti nigérien pour la démocratie et le socialisme-Tarayya (PNDS-Tarayya). Da offiseren Ibrahim Baré Maïnassara kom til makten i 1996 ved et militærkupp, var Ben Omar blant en av hans kritikere, men sluttet seg så likevel til hans parti Rassemblement pour la Démocratie et le Progrès-Jama’a (RDP-Jama’a). Baré Maïnassara døde i 1999 under et militærkupp, hvorpå demokratiet ble gjenopprettet.

RDP-Jama’a gikk i koalisjon med Mouvement National de la Société de Développement-Nassara (MNSD-Nassara) som var den nye president Mamadou Tandjas parti. I hans regjeringen innehadde Mohamed Ben Omar forskjellige ministerembeder. Han var fra desember 2004 til mars 2007, under statsminister Hama Amadou, minister for relasjonene til institusjonene, og regjeringens talsmann, og fra juni 2007 under statsminister Seini Oumarou kommunikasjonsminister og regjeringstalsmann. 

Da Mamadou Tandja i 2009 ved hjelp av en forfatningsendring tilstrebet en tredje embedsperiode som statspresident, var Mohamed Ben Omar blant dem som støttet dette. Under dennes begynnende tredje periode innehadde Ben Omar også posten som visepresident for nasjonalforsamlingen. Tandja ble styrtet i februar 2010. I den påfølgende regjering var ikke Ben Omar med. 

Han ble gjenvalgt til nasjonalforsamlingen for RDP-Jama’a i 2011. Hans parti gikk i koalisjon med PNDS-Tarayya, som stilte den neste president, Mahamadou Issoufou. Mohamed Ben Omar forsøkte å bli etterfølger som RDP-Jama’a etter partiformannen Hamid Algabid, men lyktes ikke. Han grunnla så i 2015 en ny politisk bevegelse, Parti Social-Démocrate (PSD-Bassira), som han selv ledet. Ved valgene i 2016 fikk det to seter i nasjonalforsamlingen. 

President Mahamadou Issoufou utnevnte i april 2016 Ben Omar til minister for høyskoler, forskning og innovasjon under statsminister Brigi Rafini. I april 2017 oppstod det studenturoligheter, og én student mistet livet da politiet grep inn med makt. Etterpå måtte Mohamed Ben Omar fratre fra ministeriet. Han byttet plass med Yahouza Sadissou og ble så minister dor sysselsetting, arbeid og sosial sikkerhet.

Død
Mohamed Ben Omar døde tre år etter i en alder av 55 år som følge av covid-19, på et sykehus i Niamey. Han ble gravlagt på Yantala muslimske gravlund.

Referanser 

Nigerske politikere
Personer fra regionen Zinder
Dødsfall relatert til covid-19 i Niger
Politikere ofre for covidpandemien